2.4.

Kormányzási paraméterek: 2.4.1. „a kormányzáshoz szükséges erőkifejtés”: az az erő, amelyet a kormányberendezés kezelőszervére kell gyakorolni a jármű kormányzásához; 2.4.2. „kormányzási idő”: a kormányberendezés kezelésére szolgáló szerv elmozdulásának kezdetétől addig a pillanatig eltelő idő, amikor a kormányzott kerekek elérnek egy meghatározott kormányzási szöget; 2.4.3. „kormányzási szög”: a jármű hossztengelyének vetülete, valamint a kerék síkja (azaz a kerék központi síkja, amely merőleges arra a tengelyre, amely körül elfordul) és az út felszíne által alkotott metszésvonal által bezárt szög; 2.4.4. „kormányzási erő”: a kormányzási erőátvitelben ható összes erő; 2.4.5. „a kormánymű közepes áttételi aránya”: a kormányberendezés kezelésére szolgáló szerv szögelmozdulásának a kormányzott kerekek által a kezelőszerv mindkét irányban ütközésig való elfordítása során lefedett kormányzási szög középértékéhez viszonyított aránya; 2.4.6. „fordulókör”: az a kör, amelyen belül a jármű összes pontjának (kivéve a közvetett látást biztosító külső eszközöket és az első irányjelzőket) a vetülete megtalálható a talaj síkján, miközben a járművet körben vezetik; 2.4.7. „a kormányberendezés kezelőszervének névleges sugara”: kormánykerék esetében a forgásközéppontjától a pereme külső széléig mért legrövidebb hossz. Bármilyen más kezelőszerv esetében a névleges sugár a forgásközépponttól addig a pontig terjed, ahol a kormányzási erőt kifejtik. Ha egynél több ilyen pont létezik, akkor a legnagyobb erőkifejtést igénylő pontot kell figyelembe venni; 2.4.8. „távvezérelt parkolás (RCP)”: a járművezető által működtetett A kategóriájú ACSF, amely parkolási vagy alacsony sebességű manőverek elvégzésére szolgál. A működtetés a jármű közelében használt távvezérlő segítségével történik; 2.4.9. „az RCP meghatározott legnagyobb működési hatótávja (SRCPmax)”: a gépjármű legközelebbi pontja és a távvezérlő közötti legnagyobb távolság, amelyen az ACSF a kialakítása révén használható; 2.4.10. „meghatározott legnagyobb sebesség (Vsmax)”: az a legnagyobb sebesség, amelyen valamely ACSF a kialakítása révén használható; 2.4.11. „meghatározott legkisebb sebesség (Vsmin)”: az a legkisebb sebesség, amelyen valamely ACSF a kialakítása révén használható; 2.4.12. „meghatározott legnagyobb oldalirányú gyorsulás (aysmax)”: a jármű legnagyobb oldalirányú gyorsulása, amely mellett valamely ACSF a kialakítása révén használható; 2.4.13. egy ACSF „kikapcsolt üzemmódban” található (vagy „ki van kapcsolva”), amikor a funkció nem képes kormányzásvezérlő művelet generálására a járművezető támogatása érdekében; 2.4.14. egy ACSF „készenléti üzemmódban” található, amikor a funkció be van kapcsolva, azonban nem teljesül az aktiválásához szükséges összes feltétel (például a rendszer működési feltételei, a járművezető által végzett szándékos művelet). Ebben az üzemmódban a rendszer nem áll készen arra, hogy a járművezető támogatása érdekében kormányzásvezérlési műveletet generáljon; 2.4.15. egy ACSF „aktív üzemmódban” található (vagy „aktív”), amikor a funkció be van kapcsolva, és teljesülnek az aktiválásához szükséges feltételek. Ebben az üzemmódban a rendszer folyamatos vagy nem folyamatos módon vezérli a kormányrendszert, vagy készen áll egy kormányzásvezérlési művelet generálására a járművezető támogatása érdekében; 2.4.16. C kategóriájú ACSF esetében egy „sávváltási eljárás” akkor veszi kezdetét, amikor a járművezető szándékosan aktiválja az irányjelző lámpákat, és az irányjelző lámpák kikapcsolásakor ér véget. A következő műveleteket foglalja magában: a) az irányjelző lámpák járművezető általi szándékos aktiválása; b) a jármű oldalirányú mozgása a sávhatároló felé; c) sávváltási manőver; d) a sávtartási funkció ismételt működésbe lépése; e) az irányjelző lámpák kikapcsolása; 2.4.17. a „sávváltási manőver” a sávváltási eljárás része, és a) akkor veszi kezdetét, amikor a jármű hosszirányú burkolatjelekhez közelebb eső első kerekén lévő abroncs futófelületének külső széle eléri annak a hosszirányú burkolatjelnek a belső szélét, amely felé a jármű manőverezése történik; b) akkor ér véget, amikor a jármű hátsó kerekei teljes mértékben áthaladtak a hosszirányú burkolatjelen.